钦定古今图书集成/明伦汇编/家范典/第095卷 > 《钱受之学士新纳河东君作志喜诗四律索和本韵》前人
## 钦定古今图书集成/明伦汇编/家范典/第095卷 > 《钱受之学士新纳河东君作志喜诗四律索和本韵》前人

入望明河清且悠，问津端合唱《无愁》。重闺是艸堪蠲
忿，曲沼何花不并头。京兆台曾传驸马，《骊山殿》亦誓
牵牛。刘纲妇更呈新技，弱水洋中荡蔡舟。

漫拟双鸳与匹鸯，亲承十里逆风香。郎迎古渡仍王
楫，女瞰东邻即宋墙。蔽芾赐名端正树，郁金新署“合
欢堂。”韦蟾后乘能同载，无待飞花续武昌。

何来鸟爪蔡经家，狡狯人间岁未赊。唾受绀来频展
袖，泪凝红处恰登车。回文诗就重题锦，无缝衣成自
剪霞。赠内偶拈相谑句，始怜芍药异凡花。

濯濯新姿带月深，便移轻舸就浓阴。蕃釐花徙琼无
种，蜀国琴挑曲有心。展罢缥缃存粉指，拈来丝竹废
清音。子皮自挈夷光去，为谢君王与铸金。